b'\n_START_ARTICLE_\nVilla Jeanneret-Perret\n_START_SECTION_\nRakennus\n_START_PARAGRAPH_\nVilla Jeanneret-Perret on Le Corbusier\xe2\x80\x99n ensimm\xc3\xa4inen rakennus, jossa h\xc3\xa4n hylk\xc3\xa4si sveitsil\xc3\xa4isen chalet-tyylin ja siirtyi hillittyyn klassiseen arkkitehtuuriin, johon h\xc3\xa4n otti vaikutteita sek\xc3\xa4 antiikista ett\xc3\xa4 nykyajasta. Tielt\xc3\xa4 rakennukseen p\xc3\xa4\xc3\xa4see k\xc3\xa4yt\xc3\xa4v\xc3\xa4\xc3\xa4 pitkin, jonka alkuosaa peitt\xc3\xa4\xc3\xa4 pergola. K\xc3\xa4yt\xc3\xa4v\xc3\xa4 k\xc3\xa4\xc3\xa4ntyy oikeaan, ja sit\xc3\xa4 reunustaa puut, kunnes se p\xc3\xa4\xc3\xa4ttyy katseilta k\xc3\xa4tkettyyn ulko-oveen._NEWLINE_Rakennuksen ulkoasu on saanut vaikutteita muun muassa v\xc3\xa4limerellisest\xc3\xa4 perinteest\xc3\xa4, josta tuli sen ulkopinnan v\xc3\xa4ritys. Paikalliset ovat sen takia antaneet rakennukselle lis\xc3\xa4nimen \xe2\x80\x9dMaison Blanche\xe2\x80\x9d (\xe2\x80\x9dvalkoinen talo\xe2\x80\x9d). Pianosalongin nelj\xc3\xa4 pylv\xc3\xa4st\xc3\xa4 puolestaan viittaavat klassiseen arkkitehtuuriin aina Pompejista Andrea Palladioon. Ullakon ikkunoihin, nelilapekatto ja akselittain muodostettu pohjapiirros ovat todenn\xc3\xa4k\xc3\xb6isesti saaneet vaikutteita Peter Behrensilt\xc3\xa4, Josef Hoffmanilta ja Frank Lloyd Wrightin Winslow Housesta.\n_START_SECTION_\nHistoria\n_START_PARAGRAPH_\nLe Corbusier palasi It\xc3\xa4-Eurooppaan suuntaantuneelta matkalta 1911 ja perusti oman suunnitteluyrityksen. H\xc3\xa4n suunnitteli vuosien 1912 ja 1917 v\xc3\xa4lisen\xc3\xa4 aikana kolme rakennusta, ja vanhemmilleensa rakennettu Villa Jeanneret-Perret oli niist\xc3\xa4 ensimm\xc3\xa4inen. Rakennuksen kustannukset olivat kuitenkin keskituloisille vanhemmille liian suuret, ja he joutuivat myym\xc3\xa4\xc3\xa4n sen seitsem\xc3\xa4n vuoden p\xc3\xa4\xc3\xa4st\xc3\xa4 kellonvalmistusteollisuuden ajauduttua lamaan._NEWLINE_Villa Jeanneret-Perret oli 1900-luvun aikana useilla eri omistajilla. Rakennuksen perusarkkitehtuuri on s\xc3\xa4ilynyt, mutta esimerkiksi alkuper\xc3\xa4inen Eternit-katto on korvattu uudella kattomateriaalilla. Lis\xc3\xa4ksi puutarhaa ja puutarhataloa on muokattu huomattavasti. Neuch\xc3\xa2telin kantoni luokitteli 1979 Villa Jeanneret-Perret\xe2\x80\x99n historialliseksi rakennukseksi, ja Sveitsin valtio tunnusti vuonna 1994 sen kansallisen arvon. Association Maison Blanche -j\xc3\xa4rjest\xc3\xb6 perustettiin vuonna 2000, ja se osti rakennuksen ja pyrki ker\xc3\xa4\xc3\xa4m\xc3\xa4\xc3\xa4n rahaa sen korjaamiseen. Rakennus restauroitiin vuosina 2004 ja 2005.'